Author: administrator
Last saved by: viktoria.radvanska
Company: Abyss

Predkladacia správa

 
Minister zahraničných vecí Slovenskej republiky predkladá na rokovanie vlády Slovenskej republiky Posúdenie dvojstrannej zmluvnej základne medzi Slovenskou republikou a Talianskou republikou a návrh na uzatvorenie Memoranda o porozumení medzi vládou Slovenskej republiky a vládou Talianskej republiky o dohodách, ktorými sa riadia slovensko - talianske dvojstranné vzťahy.

Cieľom predkladaného materiálu je ukončiť proces revízie dvojstrannej zmluvnej základne medzi Slovenskou republikou a Talianskou republikou, ktorý bol začatý v roku 1996. 
 
Na základe výsledkov expertných rokovaní z roku 1998 a 2010 bol vytvorený zoznam zmlúv uzatvorených do 31. decembra 1992 bývalou ČSFR a Talianskou republikou, ktoré na základe zhody oboch štátov ostávajú v platnosti aj medzi Slovenskou republikou a Talianskou republikou.
 
Revízia zmluvnej základne medzi Slovenskou republikou a Talianskou republikou bude ukončená podpisom Memoranda o porozumení medzi vládou Slovenskej republiky a vládou Talianskej republiky o zmluvách, ktorými sa riadia dvojstranné slovensko–talianske vzťahy (ďalej len „memorandum“). Uvedený dokument má napriek jeho názvu povahu medzivládnej dohody, a preto je v zmysle právnych predpisov Slovenskej republiky pred podpisom potrebné jeho schválenie vládou Slovenskej republiky. Vzhľadom na skutočnosť, že po podpise memoranda nie je potrebné jeho ďalšie schvaľovanie, sa strany zhodli, že nadobudne platnosť jeden mesiac po dátume podpisu. 
 
Materiál je v súlade s normami medzinárodného práva a tiež v súlade s právnymi predpismi Slovenskej republiky. Materiál prešiel medzirezortným pripomienkovým konaním. K materiálu vznieslo Ministerstvo obrany zásadné pripomienky, ktoré boli prerokované na rozporovom konaní dňa 10. februára 2010. Rozpory boli odstránené a materiál sa na rokovanie vlády predkladá bez rozporov.
 
Vykonávanie memoranda nebude mať vplyv na verejné financie, obyvateľov, hospodárenie podnikateľskej sféry a iných právnických osôb, životné prostredie, štátny rozpočet, zamestnanosť a ani na podnikateľské prostredie Slovenskej republiky.